2.3

Šiame skaitytojo vadove turėtų būti pateikta supaprastinta informacija apie šias paramą gaunančias įstaigas: 2.3.1 TASKF (Tarptautinių apskaitos standartų komiteto fondas) teisių perėmėjas TFAS fondas (Tarptautinių finansinės atskaitomybės standartų fondas) – tai tarptautinė įstaiga, kuri kartu su TFAAK (Tarptautinės finansinės atskaitomybės aiškinimo komitetu) priima apskaitos standartus, pagal kuriuos į ES biržos sąrašus įtrauktos bendrovės turi rengti finansines ataskaitas. Šie principai buvo įtvirtinti ES teisėje. TFAS fondui pavaldūs techninį darbą atliekantys organai TASV (Tarptautinių apskaitos standartų valdybos) ir TFAAK (Tarptautinės finansinės atskaitomybės aiškinimo komitetas). Fondą valdo įvairios įstaigos, kurių funkcijas sunku įvertinti: be priežiūros tarybos (angl. Board), valdymo funkcijas taip pat vykdo priežiūros valdyba (angl. Monitoring Board ), standartų patariamoji taryba (angl. Standards Advisory Committee ) ir tinkamos procedūros priežiūros komitetas (angl. Due Process Oversight Committee ). 2.3.1.1 Komisija pripažįsta, kad tarptautiniu lygmeniu svarbiausia standartų nustatymo įstaiga yra TFAS fondas ir rekomenduoja skirti jam paramą, kuri ankščiau buvo teikiama TASKF taikant stabilią bendro finansavimo schemą. Kai kurios valstybės narės jau dalyvauja šioje programoje, o ES 2011 m. finansavo 17 proc. finansuotinų išlaidų. 2.3.2 EFRAG (Europos finansinės atskaitomybės patariamoji grupė) pataria Komisijai techniniais apskaitos klausimais. Tai privati 2001 m. įsteigta organizacija, kurią iš pradžių valdė įvairūs ją finansuojantys subjektai, įskaitant Komisiją, atsižvelgiant į finansinį įnašą. Nuo 2008 m. šios organizacijos struktūra buvo pakeista, kad geriau atspindėtų viešosios politikos vaidmenį, kurį EFRAG turėjo atlikti jai tapus platforma, formuojančia Europos nuomonę apskaitos klausimais. Atstovavimo ir balsavimo teisė priklauso valdymo organams – generalinei asamblėjai ir stebėtojų tarybai, geresnį valdymą užtikrina planavimo ir išteklių komitetas ir, visų pirma, sustiprinta stebėtojų taryba, kurią sudaro 17 narių: keturi nariai atstovauja viešajai politikai ir yra skiriami Komisijos, kiti atstovauja įvairioms suinteresuotosioms šalims, pavyzdžiui, ataskaitų rengėjams ir vartotojams, finansų įstaigoms. 2.3.2.1 Komisijos nuomone, EFRAG, kurią remia didžiosios valstybės narės, reikia solidaus ir ilgalaikio finansavimo, kad ji būtų patikima ir nepriklausoma. Šalia didžiųjų valstybių, bendrą finansavimą šiai grupei Komisija teikia mažųjų valstybių narių vardu. 2.3.3 PIOB Viešojo intereso priežiūros taryba (angl. Public Interest Oversight Board) yra Madride įsteigtas Ispanijos ne pelno fondas. Nors ši įstaiga yra privati, ji turi autoritetą ir didelę įtaką, užtikrina procedūrų laikymąsi, tarptautinių audito standartų, kuriuos nustatė privati įstaiga, atstovaujanti buhalteriams ir auditoriams visame pasaulyje TBF (Tarptautinė buhalterių federacija), stebėseną ir skaidrumą. Pagrindiniai PIOB partneriai – Stebėsenos grupė ir TBF. Stebėsenos grupė – tai įstaiga, aukščiausiu lygiu atstovaujanti tarptautinėms reguliavimo ir priežiūros institucijoms (1). PIOB sudaro dešimt narių, du narius skiria Europos Komisija. 2.3.3.1 2009 m. sprendimu PIOB skirtas finansavimas, kuris 2011 m. sudarė 22 proc. visų finansuotinų PIOB išlaidų. Komisija glaudžiai bendradarbiauja su šia įstaiga ir apmokė jos darbuotojus ES biudžeto procedūrų klausimais. Tačiau atrodo, kad teks peržiūrėti finansuotojų tinklo struktūrą: be Komisijos, PIOB bendrai finansuoja tik TBF ir padengia likusią 78 proc. finansuotinų išlaidų dalį. Komisija deda pastangas PIOB finansavimui įvairinti ir jos nepriklausomybei nuo TBF didinti. Tikimasi, kad 2013 m. be finansavimo, kurį pažadėjo suteikti keletas tarptautinių institucijų, sukurtai specialiai darbo grupei pavyks įtikinti paramos teikėjus iš viso pasaulio teikti PIOB finansavimą.